खूबसूरत तस्वीरें आईं सामने, सोशल मीडिया पर की अपलोड, सरजमीं की शूटिंग से निकाला टाइम
हिमाचल प्रदेश से बॉलीवुड एक्ट्रेस काजोल की बेहद खूबसूरत तस्वीरें सामने आई हैं, जिन्हें देखकर उनके फैन्स उनकी सादगी और खूबसूरती के कायल हो जाएंगे। 
हिमाचल प्रदेश से बॉलीवुड एक्ट्रेस काजोल की बेहद खूबसूरत तस्वीरें सामने आई हैं, जिन्हें देखकर उनके फैन्स उनकी सादगी और खूबसूरती के कायल हो जाएंगे। काजोल देवगन ने अपने फेसबुक अकाउंट पर इन तस्वीरों को शेयर किया। कश्मीरी ड्रेस में काजोल शीशे के सामने खड़ी हैं।
हिमाचल में सरजमीं मूवी की शूटिंग
हिमाचल प्रदेश में इन दिनों फिल्म सरजमीं की शूटिंग चल रही है। शनिवार को मनाली के पश्चिमी हिमालयन पर्वतारोहण संस्थान में शूटिंग हुई। अभिनेत्री काजोल पर सीन फिल्माए गए। इब्राहिम अली खान व साउथ इंडस्ट्री के स्टार पृथ्वीराज पर भी सीन फिल्माए गए।
सूत्रों के अनुसार, फिल्म सरजमीं में काजोल कश्मीरी महिला के किरदार में नजर आएंगी। काजोल फिल्म में इब्राहिम अली खान की मां का किरदार निभा रही हैं। 
शूटिंग से वापस लौटीं काजोल
फिल्म सरजमीं के लिए मुंबई से मनाली आईं काजोल देवगन शनिवार की शूटिंग के बाद वापस मुंबई लौट गई हैं। स्पेन रिजॉर्ट्स से मिली जानकारी के अनुसार, काजोल रविवार सुबह 7 बजे स्पेन रिजॉर्ट्स से भुंतर के लिए रवाना हुईं, जहां से वे फ्लाइट से मुंबई वापस गई।
लोकल फिल्म को-ऑर्डिनेटर अनिल कायस्था ने बताया कि काजोल वापस लौट गई हैं। फिल्म में अब अधिकतर एक्शन सीन शूट के लिए रह गए हैं, जिनकी शूटिंग हामटा, कोठी, सोलंग, सिस्सू में होगी।शूटिंग पूरी करने के लिए काजोल एक बार फिर मनाली आएंगी।
धामण में फिल्माए गए काजोल के सीन
मंडी जिले के धामण में भी फिल्म सरजमीं की शूटिंग नदी किनारे हुई, जिसमें अभिनेत्री काजोल को आतंकवादियों से मुठभेड़ के दौरान गोली लगने के सीन फिल्माए गए। उनके नदी में गिरने के सीन भी फिल्माए गए हैं।
पर्वतारोहण संस्थान में नजर आईं काजोल
मंडी के धामण में गोली लगने के बाद पानी में गिरी अभिनेत्री काजोल पर्वतारोहण संस्थान मनाली के जंगल में नजर आती हैं। सूत्रों के अनुसार, फिल्म में पर्वतारोहण संस्थान के जंगल को पाकिस्तान या भारत दर्शाया गया है। काजोल नदी में गिरने के बाद बह कर वहां पहुंच जाती हैं।
सरजमीं की यूनिट का अपना ऑफिस
पर्वतारोहण संस्थान मनाली में शूटिंग के दौरान कोई रुकावट न आए, इसके लिए यूनिट ने अपना ऑफिस बना रखा था। वहां साइन बोर्ड भी लगाया गया था, जिसमें धर्मा प्रोडक्शन व सरजमीं लिखा हुआ था। यह साइन बोर्ड बाहर से आने वाले लोगों की जानकारी के लिए अंकित किया गया था। यूनिट के कमांडो आने जाने वालों पर निगाह रखे हुए थे। बिना आईडी कार्ड शूटिंग स्थल पर कोई नहीं जा सकता था।
